
KUVENDI I ODËS SË FARMACISTËVE TË KOSOVËS, në mbështetje të nenit 19, paragrafi 1, nënparagrafi 1.1 të Ligjit për Odat e Profesionistëve Shëndetësorë nr. 04/L-150 dhe nenit 21, paragrafi 1, nënparagrafi 1.1 të Statutit të Odës së Farmacistëve të Kosovës nr. 134, të datës 04.06.2024, në mbledhjen e mbajtur më datë __________, nxjerr:
RREGULLORE
PËR ORGANIZIMIN DHE FUNKSIONIMIN E KOMISIONIT PËR FARMACI NË INSTITUCIONET SHËNDETËSORE
KAPITULLI I
DISPOZITAT E PËRGJITHSHME
Neni 1
Qëllimi
1. Me këtë Rregullore përcaktohen organizimi, përbërja, fushëveprimi, detyrat, përgjegjësitë dhe mënyra e funksionimit të Komisionit për Farmaci në Institucionet Shëndetësore të Odës së Farmacistëve të Kosovës, në tekstin e mëtejmë: Komisioni.
2. Komisioni themelohet me qëllim të trajtimit të çështjeve profesionale që lidhen me ushtrimin, organizimin, zhvillimin dhe avancimin e praktikës farmaceutike dhe të shërbimeve farmaceutike në institucionet shëndetësore publike dhe private.
3. Fushëveprimi i Komisionit përfshin veprimtarinë farmaceutike në:
a) barnatoret komunitare publike dhe private;
b) institucionet shëndetësore të nivelit parësor;
c) institucionet shëndetësore të nivelit dytësor;
d) institucionet shëndetësore të nivelit tretësor;
e) institucionet e tjera shëndetësore publike dhe private në të cilat ushtrohet veprimtari farmaceutike.
Neni 2
Statusi i Komisionit
1. Komisioni është trup profesional, këshillimor dhe propozues i Odës së Farmacistëve të Kosovës.
2. Komisioni ushtron funksion këshillimor dhe propozues për Këshillin Drejtues në çështjet që bien brenda fushëveprimit të tij.
3. Komisioni nuk është organ vendimmarrës.
4. Komisioni i paraqet Këshillit Drejtues rekomandime, propozime, mendime, analiza dhe iniciativa profesionale për shqyrtim dhe vendimmarrje.
5. Veprimtaria e Komisionit nuk krijon kompetenca ekzekutive, administrative, mbikëqyrëse apo inspektuese.

Neni 3
Parimet e funksionimit
1. Komisioni ushtron veprimtarinë e tij duke u bazuar në parimet e:
a) profesionalizmit;
b) paanshmërisë;
c) trajtimit të barabartë të sektorit publik dhe privat;
d) praktikës profesionale të bazuar në dëshmi;
e) cilësisë dhe sigurisë së shërbimeve farmaceutike;
f) bashkëpunimit ndërprofesional dhe institucional;
g) avancimit të rolit profesional të farmacistit;
h) interesit të pacientit dhe shëndetit publik;
i) transparencës dhe përgjegjshmërisë profesionale;
j) respektimit të kompetencave të organeve dhe institucioneve të tjera.
KAPITULLI II
PËRBËRJA, EMËRIMI DHE FUSHËVEPRIMI
Neni 4
Përbërja e Komisionit
1. Komisioni përbëhet nga jo më shumë se shtatë (7) anëtarë.
2. Propozimi i përbërjes së Komisionit bëhet nga Këshilli Drejtues, në përputhje me Statutin dhe aktet e tjera normative të OFK-së.
3. Në përbërjen e Komisionit nuk mund të ketë më shumë se një (1) anëtar nga i njëjti institucion.
4. Gjatë propozimit të përbërjes së Komisionit synohet, për aq sa është e mundur, përfaqësimi i farmacistëve nga:
a) barnatoret komunitare publike dhe private;
b) institucionet shëndetësore të nivelit parësor;
c) institucionet shëndetësore të nivelit dytësor;
d) institucionet shëndetësore të nivelit tretësor;
e) institucionet e tjera shëndetësore publike dhe private në të cilat ushtrohet veprimtari farmaceutike.
5. Përbërja e Komisionit duhet, për aq sa është e mundur, të sigurojë përfaqësim të balancuar të sektorit publik dhe privat dhe të niveleve të ndryshme të kujdesit shëndetësor.
6. Përfaqësimi sipas paragrafëve 4 dhe 5 të këtij neni nuk cenon kufizimin sipas të cilit në Komision nuk mund të ketë më shumë se një (1) anëtar nga i njëjti institucion.


Neni 5
Emërimi dhe mandati
1. Kryetari dhe anëtarët e Komisionit zgjidhen nga Kuvendi i Odës së Farmacistëve të Kosovës, me propozim të Këshillit Drejtues.
2. Mandati i kryetarit dhe i anëtarëve të Komisionit është katër (4) vjet dhe është i lidhur me mandatin e legjislaturës përkatëse të Odës së Farmacistëve të Kosovës.
3. Mandati, përfundimi i mandatit, shkarkimi, dorëheqja, zëvendësimi dhe çështjet e tjera që lidhen me ushtrimin e mandatit të kryetarit dhe anëtarëve të Komisionit rregullohen në përputhje me Statutin dhe aktet e tjera normative në fuqi të OFK-së.
4. Kryetari dhe anëtarët e Komisionit mund të rizgjidhen në përputhje me legjislacionin dhe aktet normative në fuqi të OFK-së.
Neni 6
Fushëveprimi dhe natyra e veprimtarisë
1. Fushëveprimi i Komisionit përcaktohet me këtë Rregullore dhe me aktet e tjera normative në fuqi të Odës së Farmacistëve të Kosovës.
2. Komisioni ushtron funksion këshillimor dhe propozues për Këshillin Drejtues, brenda fushëveprimit të përcaktuar me këtë Rregullore.
3. Komisioni nuk ka kompetencë vendimmarrëse dhe rekomandimet, propozimet, mendimet dhe iniciativat e tij i paraqiten Këshillit Drejtues për shqyrtim dhe vendimmarrje.
4. Gjatë ushtrimit të veprimtarisë së tij, Komisioni respekton kompetencat e organeve, komisioneve dhe trupave të tjerë të OFK-së dhe nuk ushtron funksione që me ligj, Statut ose akte të tjera normative u janë përcaktuar atyre.
KAPITULLI III
FUSHAT E VEPRIMTARISË DHE PËRGJEGJËSITË
Neni 7
Praktika profesionale farmaceutike
1. Komisioni shqyrton çështjet që lidhen me praktikën profesionale farmaceutike në institucionet shëndetësore publike dhe private.
2. Komisioni identifikon problematikat profesionale dhe organizative që ndikojnë në ushtrimin e profesionit të farmacistit dhe në ofrimin e shërbimeve farmaceutike.
3. Komisioni mund t'i propozojë Këshillit Drejtues masa për:
a) avancimin e praktikës farmaceutike;
b) përmirësimin e cilësisë së shërbimeve farmaceutike;
c) fuqizimin e rolit profesional të farmacistit;
d) përmirësimin e bashkëpunimit ndërprofesional;
e) zhvillimin e shërbimeve profesionale farmaceutike;
f) përmirësimin e vazhdimësisë së kujdesit farmaceutik ndërmjet niveleve të kujdesit shëndetësor.
Neni 8
Standardet e praktikës profesionale
1. Komisioni mund t'i propozojë Këshillit Drejtues zhvillimin, përshtatjen ose avancimin e standardeve të praktikës profesionale farmaceutike.
2. Komisioni mund të propozojë:
a) standarde të praktikës së mirë profesionale;
b) standarde minimale profesionale për ofrimin e shërbimeve farmaceutike;
c) tregues profesionalë të cilësisë së shërbimeve farmaceutike;
d) mjete vullnetare për vetëvlerësimin e praktikës profesionale;
e) rekomandime për përmirësimin e cilësisë dhe sigurisë së praktikës farmaceutike;
f) përshtatjen e standardeve relevante ndërkombëtare me kushtet dhe nevojat e sistemit shëndetësor të Republikës së Kosovës.
3. Propozimet sipas këtij neni kanë karakter këshillimor dhe propozues dhe i paraqiten Këshillit Drejtues për shqyrtim.
4. Standardet, treguesit dhe mjetet e propozuara nga Komisioni nuk mund të përdoren nga Komisioni si instrumente të mbikëqyrjes, inspektimit apo përgjegjësisë disiplinore.
Neni 9
Vetëvlerësimi i praktikës farmaceutike
1. Komisioni mund t'i propozojë Këshillit Drejtues zhvillimin e mjeteve vullnetare të vetëvlerësimit të praktikës farmaceutike, me qëllim të identifikimit të nevojave për përmirësimin e cilësisë së shërbimeve farmaceutike.
2. Vetëvlerësimi ka karakter zhvillimor dhe profesional.
3. Vetëvlerësimi nuk ka karakter inspektues, mbikëqyrës apo disiplinor dhe rezultatet e tij nuk përdoren nga Komisioni për vlerësimin individual të anëtarëve të OFK-së.
Neni 10
Farmacia komunitare
1. Komisioni shqyrton dhe mund t'i propozojë Këshillit Drejtues masa lidhur me:
a) avancimin e praktikës së farmacisë komunitare;
b) zhvillimin e shërbimeve profesionale farmaceutike;
c) fuqizimin e rolit profesional të farmacistit në kujdesin ndaj pacientit;
d) përdorimin racional dhe të sigurt të barnave;
e) këshillimin profesional të pacientëve;
f) bashkëpunimin me profesionistët e tjerë shëndetësorë;
g) identifikimin dhe adresimin institucional të problematikave profesionale të farmacistëve komunitarë.

Neni 11
Farmacia në kujdesin parësor
1. Komisioni mund t'i propozojë Këshillit Drejtues masa për:
a) fuqizimin e rolit të farmacistit në kujdesin parësor shëndetësor;
b) integrimin e farmacistit në ekipet multidisiplinare;
c) zhvillimin e shërbimeve farmaceutike të orientuara drejt pacientit;
d) përdorimin racional dhe të sigurt të barnave;
e) përmirësimin e vazhdimësisë së kujdesit farmaceutik;
f) përmirësimin e bashkëpunimit me profesionistët e tjerë shëndetësorë.
Neni 12
Farmacia spitalore dhe klinike
1. Komisioni trajton çështjet profesionale të farmacisë spitalore dhe klinike në institucionet shëndetësore publike dhe private të nivelit dytësor dhe tretësor.
2. Komisioni mund t'i propozojë Këshillit Drejtues masa për:
a) zhvillimin e farmacisë spitalore dhe klinike;
b) fuqizimin e rolit të farmacistit në ekipet multidisiplinare;
c) përfshirjen profesionale të farmacistit në proceset që lidhen me përdorimin e barnave;
d) përdorimin racional, të sigurt dhe efektiv të barnave;
e) avancimin e shërbimeve të farmacisë klinike;
f) vazhdimësinë e kujdesit farmaceutik gjatë kalimit të pacientit ndërmjet niveleve të kujdesit;
g) përmirësimin e cilësisë dhe sigurisë së proceseve që lidhen me përdorimin e barnave;
h) përafrimin e praktikës së farmacisë spitalore dhe klinike me standardet relevante profesionale.
Neni 13
Vazhdimësia e kujdesit farmaceutik
1. Komisioni mund t'i propozojë Këshillit Drejtues masa profesionale për përmirësimin e:
a) bashkëpunimit ndërmjet farmacistëve në nivele të ndryshme të kujdesit shëndetësor;
b) shkëmbimit të informatave relevante për terapinë medikamentoze;
c) vazhdimësisë së përdorimit të sigurt dhe racional të barnave;
d) koordinimit profesional gjatë pranimit, transferimit dhe lirimit të pacientit nga institucioni shëndetësor.
2. Masat sipas këtij neni propozohen dhe zbatohen duke respektuar legjislacionin në fuqi, përfshirë legjislacionin për mbrojtjen e të dhënave personale.


Neni 14
Zhvillimi dhe avancimi i shërbimeve farmaceutike
1. Komisioni përcjell zhvillimet në praktikën farmaceutike dhe mund t'i propozojë Këshillit Drejtues masa lidhur me:
a) zhvillimin dhe avancimin e shërbimeve profesionale farmaceutike;
b) zhvillimin e shërbimeve të reja farmaceutike, brenda kornizës ligjore në fuqi;
c) integrimin dhe fuqizimin e rolit të farmacistit në ekipet multidisiplinare;
d) zhvillimet e reja në organizimin dhe ofrimin e shërbimeve farmaceutike;
e) përafrimin e praktikës farmaceutike me zhvillimet bashkëkohore profesionale.
2. Komisioni mund t'i propozojë Këshillit Drejtues iniciativa pilot për zhvillimin e praktikës dhe shërbimeve farmaceutike, kur zbatimi i tyre është në përputhje me legjislacionin në fuqi.
Neni 15
Siguria dhe cilësia e përdorimit të barnave
1. Komisioni mund të identifikojë problematika sistemike nga praktika që lidhen me përdorimin e sigurt, racional dhe cilësor të barnave.
2. Komisioni mund t'i propozojë Këshillit Drejtues rekomandime profesionale për parandalimin dhe zvogëlimin e problematikave të identifikuara.
3. Veprimtaria sipas këtij neni nuk përfshin hetimin e rasteve individuale, mbikëqyrjen inspektuese, farmakovigjilencën apo ushtrimin e kompetencave të institucioneve të tjera përgjegjëse.
Neni 16
Digjitalizimi dhe teknologjitë në praktikën farmaceutike
1. Komisioni përcjell zhvillimet në digjitalizimin e sistemit shëndetësor që ndikojnë në ushtrimin e profesionit farmaceutik.
2. Komisioni mund të shqyrtojë, nga aspekti profesional, çështje që lidhen me:
a) recetën elektronike;
b) sistemet informative shëndetësore;
c) dokumentimin elektronik të shërbimeve farmaceutike;
d) shkëmbimin e të dhënave ndërmjet niveleve të kujdesit shëndetësor;
e) interoperabilitetin e sistemeve që ndikojnë në praktikën farmaceutike;
f) përdorimin e teknologjive të reja në ofrimin e shërbimeve farmaceutike.
3. Komisioni mund t'i propozojë Këshillit Drejtues rekomandime profesionale lidhur me çështjet nga paragrafi 2 i këtij neni.
4. Komisioni nuk ushtron kompetenca për administrimin, prokurimin, zhvillimin apo mbikëqyrjen teknike të sistemeve informative.
Neni 17
Qasja, disponueshmëria dhe mungesat e barnave
1. Komisioni mund të evidentojë problematika të përsëritura nga praktika profesionale që lidhen me qasjen, disponueshmërinë dhe mungesat e barnave dhe ndikimin e tyre në ofrimin e kujdesit farmaceutik.
2. Komisioni mund të analizojë ndikimin profesional të këtyre problematikave në praktikën farmaceutike dhe kujdesin ndaj pacientit.
3. Për çështjet e identifikuara, Komisioni mund t'i propozojë Këshillit Drejtues ndërmarrjen e iniciativave institucionale pranë autoriteteve kompetente.
4. Komisioni nuk ushtron kompetenca lidhur me prokurimin, furnizimin, përcaktimin e çmimeve, autorizimin për marketing apo funksionet e autoriteteve kompetente për produkte medicinale.
Neni 18
Identifikimi i nevojave dhe problematikave profesionale
1. Komisioni identifikon nevojat, sfidat dhe problematikat profesionale të farmacistëve që ushtrojnë profesionin në institucionet shëndetësore publike dhe private.
2. Komisioni mund t'i propozojë Këshillit Drejtues:
a) masa për adresimin e problematikave profesionale;
b) iniciativa për avancimin e praktikës farmaceutike;
c) çështje që kërkojnë trajtim institucional nga OFK-ja;
d) çështje që kërkojnë përfaqësim të OFK-së pranë institucioneve kompetente;
e) masa për përmirësimin e pozitës dhe rolit profesional të farmacistit.
Neni 19
Konsultimi me anëtarësinë
1. Për çështje me rëndësi për praktikën farmaceutike, Komisioni mund t'i propozojë Këshillit Drejtues zhvillimin e konsultimeve profesionale me anëtarët e OFK-së.
2. Me miratimin e Këshillit Drejtues, konsultimi mund të realizohet përmes:
a) takimeve konsultative;
b) pyetësorëve dhe anketave;
c) konsultimeve elektronike;
d) grupeve profesionale të diskutimit;
e) formave të tjera të përshtatshme.
3. Rezultatet e konsultimit mund të përdoren si bazë për hartimin e rekomandimeve dhe propozimeve të Komisionit.

Neni 20
Forumi i Praktikës Farmaceutike
1. Komisioni mund t'i propozojë Këshillit Drejtues organizimin e Forumit të Praktikës Farmaceutike, si platformë konsultative për diskutimin e çështjeve që lidhen me praktikën dhe shërbimet farmaceutike.
2. Në Forum mund të përfshihen farmacistë nga sektori publik dhe privat dhe nga nivelet e ndryshme të kujdesit shëndetësor, si dhe, sipas natyrës së çështjes, përfaqësues apo ekspertë të fushave të ndërlidhura.
3. Forumi synon:
a) identifikimin e sfidave të praktikës farmaceutike;
b) shkëmbimin e përvojave profesionale;
c) identifikimin e nevojave për zhvillimin e shërbimeve;
d) formulimin e propozimeve për avancimin e praktikës farmaceutike.
4. Forumi ka karakter konsultativ dhe nuk është organ i OFK-së.
5. Forumi nuk ka karakter të aktivitetit shkencor apo të edukimit të vazhdueshëm profesional, përveç nëse organizohet veçmas si i tillë në përputhje me aktet normative përkatëse të OFK-së.
Neni 21
Edukimi i vazhdueshëm profesional
1. Komisioni, bazuar në problematikat dhe nevojat e identifikuara në praktikën farmaceutike, mund t'i propozojë Akademisë së OFK-së tema dhe fusha profesionale për të cilat vlerëson se ekziston nevoja për organizimin e aktiviteteve të edukimit të vazhdueshëm profesional.
2. Akademia e OFK-së, në kuadër të kompetencave të saj si këshill shkencor, shqyrton propozimet sipas paragrafit 1 dhe vepron në përputhje me rregullativën që përcakton fushëveprimin e saj.
3. Komisioni nuk ushtron funksionin e këshillit shkencor të aktiviteteve të EVP-së, nuk vlerëson përmbajtjen shkencore dhe nuk përzgjedh ligjëruesit për aktivitetet e EVP-së.
4. Komisioni nuk ushtron kompetenca lidhur me akreditimin, vlerësimin, monitorimin apo përcaktimin e pikëve kredituese të aktiviteteve të EVP-së.
5. Kompetencat sipas këtij neni nuk cenojnë kompetencat e Akademisë së OFK-së dhe të Komisionit për Edukim të Vazhdueshëm Profesional.
Neni 22
Analizat e praktikës profesionale
1. Komisioni mund t'i propozojë Këshillit Drejtues realizimin e analizave profesionale lidhur me:
a) gjendjen dhe zhvillimin e praktikës farmaceutike;
b) shërbimet farmaceutike në sektorin publik dhe privat;
c) nevojat profesionale të farmacistëve;
d) organizimin dhe cilësinë e shërbimeve farmaceutike;
e) zbatimin e standardeve të praktikës profesionale;
f) zhvillimet dhe sfidat që ndikojnë në ushtrimin e profesionit.
2. Komisioni mund të propozojë realizimin e anketave dhe mbledhjen e të dhënave që lidhen me praktikën profesionale.
3. Komisioni mund t'i propozojë Këshillit Drejtues përgatitjen e një pasqyre periodike mbi gjendjen, sfidat, nevojat dhe zhvillimet e praktikës farmaceutike në Republikën e Kosovës.
4. Analizat sipas këtij neni kanë për qëllim identifikimin e problematikave të praktikës dhe mbështetjen e propozimeve profesionale të Komisionit dhe nuk zëvendësojnë kërkimin shkencor që bie në fushëveprimin e Akademisë së OFK-së.
5. Kur një çështje ka karakter të mirëfilltë shkencor, akademik ose kërkimor, Komisioni mund t'i propozojë Këshillit Drejtues që çështja t'i referohet Akademisë së OFK-së.
Neni 23
Bashkëpunimi institucional dhe profesional
1. Komisioni mund t'i propozojë Këshillit Drejtues iniciativa për bashkëpunim profesional me:
a) institucionet publike shëndetësore;
b) institucionet private shëndetësore;
c) Ministrinë e Shëndetësisë dhe institucionet e tjera kompetente;
d) odat dhe shoqatat profesionale;
e) organizatat vendore dhe ndërkombëtare, kur bashkëpunimi lidhet me praktikën dhe shërbimet farmaceutike.
2. Bashkëpunimi me universitete, institucione kërkimore, akademi, revista dhe rrjete shkencore, kur ka karakter kryesisht akademik ose shkencor, trajtohet në kuadër të kompetencave të Akademisë së OFK-së.
Neni 24
Grupet profesionale të punës
1. Komisioni mund t'i propozojë Këshillit Drejtues krijimin e grupeve të përkohshme profesionale të punës për trajtimin e çështjeve të caktuara të praktikës farmaceutike.
2. Grupet e punës krijohen me vendim të Këshillit Drejtues, me të cilin përcaktohen përbërja, detyrat dhe kohëzgjatja e tyre.
3. Në grupet e punës mund të përfshihen farmacistë dhe ekspertë të tjerë me njohuri profesionale në fushën përkatëse.
4. Kur objekti i grupit të punës është kryesisht shkencor, akademik ose kërkimor, propozimi bashkërendohet me Akademinë e OFK-së.

Neni 25
Mendimet profesionale
1. Me kërkesë të Këshillit Drejtues, Komisioni mund të shqyrtojë dhe të japë mendime profesionale për çështje që lidhen me praktikën farmaceutike dhe organizimin e shërbimeve farmaceutike.
2. Mendimet e Komisionit kanë karakter këshillimor.
3. Komisioni nuk jep mendime për çështje individuale që janë objekt i procedurave:
a) etike ose disiplinore;
b) të licencimit ose rilicencimit;
c) inspektuese;
d) të akreditimit dhe vlerësimit të aktiviteteve të EVP-së;
e) të procedurave të tjera që janë në kompetencë të organeve ose institucioneve të tjera.
KAPITULLI IV
BASHKËRENDIMI DHE NDARJA E KOMPETENCAVE
Neni 26
Raporti me Akademinë e OFK-së
1. Komisioni dhe Akademia e OFK-së ushtrojnë funksione të ndara, por plotësuese, brenda fushëveprimit të përcaktuar me aktet normative të OFK-së.
2. Komisioni fokusohet në praktikën profesionale, organizimin dhe zhvillimin e shërbimeve farmaceutike dhe problematikat që burojnë nga ushtrimi i profesionit në institucionet shëndetësore publike dhe private.
3. Akademia ushtron kompetencat që lidhen me veprimtarinë shkencore dhe akademike, botimet, kërkimin shkencor, mentorimin, funksionin e këshillit shkencor për aktivitetet e EVP-së dhe bashkëpunimin akademik.
4. Komisioni nuk ndërhyn në kompetencat e Akademisë, ndërsa Akademia nuk zëvendëson funksionet e Komisionit në çështjet që lidhen me praktikën dhe organizimin e shërbimeve farmaceutike.
5. Kur një çështje përmban njëkohësisht elemente të praktikës profesionale dhe elemente shkencore ose akademike, Komisioni dhe Akademia mund të bashkërendojnë propozimet dhe rekomandimet e tyre para paraqitjes së tyre në Këshillin Drejtues.
6. Në rast të paqartësisë ose mbivendosjes së mundshme të kompetencave, Këshilli Drejtues përcakton organin ose mënyrën e trajtimit të çështjes.
Neni 27
Raporti me Komisionin për Edukim të Vazhdueshëm Profesional
1. Komisioni mund të identifikojë nevoja për edukim të vazhdueshëm profesional që burojnë nga praktika farmaceutike.
2. Identifikimi i nevojave sipas paragrafit 1 nuk përfshin vlerësimin shkencor të aktivitetit, akreditimin, monitorimin, vlerësimin e aktivitetit ose përcaktimin e pikëve kredituese.
3. Kompetencat për akreditimin, vlerësimin, monitorimin dhe çështjet e tjera të EVP-së ushtrohen nga Komisioni për Edukim të Vazhdueshëm Profesional në përputhje me aktet normative në fuqi.
Neni 28
Raporti me organet e tjera dhe referimi sipas kompetencës
1. Komisioni nuk ndërhyn në kompetencat e organeve, komisioneve dhe trupave të tjerë të OFK-së.
2. Komisioni nuk ushtron kompetenca:
a) licencuese dhe rilicencuese;
b) etike dhe disiplinore;
c) zgjedhore;
d) financiare;
e) akredituese dhe vlerësuese të aktiviteteve të EVP-së;
f) shkencore dhe akademike që i përkasin Akademisë së OFK-së;
g) kompetenca të tjera që me ligj, Statut ose akte normative u janë përcaktuar organeve të tjera.
3. Kur gjatë trajtimit të një çështjeje Komisioni konstaton se çështja ose një pjesë e saj bie në fushëveprimin e Akademisë, Komisionit për Edukim të Vazhdueshëm Profesional, një organi tjetër të OFK-së ose një institucioni tjetër kompetent, Komisioni nuk vazhdon trajtimin e asaj pjese të çështjes.
4. Në rastin nga paragrafi 3 i këtij neni, Komisioni ia referon çështjen Këshillit Drejtues për procedim sipas kompetencës.
5. Referimi i një çështjeje nuk e pengon Komisionin që të vazhdojë trajtimin e atyre aspekteve të çështjes që bien qartësisht brenda fushëveprimit të tij.
Neni 29
Raporti me institucionet dhe autoritetet publike
1. Komisioni nuk ushtron funksione inspektuese, mbikëqyrëse, administrative, rregullatore apo licencuese ndaj institucioneve shëndetësore publike ose private.
2. Komisioni nuk zëvendëson dhe nuk ndërhyn në kompetencat e Ministrisë së Shëndetësisë, Inspektoratit Shëndetësor, autoritetit kompetent për produkte medicinale apo autoriteteve të tjera publike.
3. Propozimet e Komisionit për standarde, masa ose praktika profesionale që prekin fusha të rregulluara me ligj ose akte nënligjore kanë karakter këshillimor dhe propozues dhe trajtohen në përputhje me kompetencat ligjore të OFK-së.


KAPITULLI V
FUNKSIONIMI DHE RAPORTIMI
Neni 30
Mbledhjet
1. Mbajtja dhe organizimi i mbledhjeve të Komisionit bëhet në përputhje me rregullativën në fuqi të OFK-së.
2. Për punën e Komisionit mbahet procesverbal.
3. Mënyra e vendimmarrjes së brendshme, kuorumi dhe çështjet e tjera procedurale zbatohen sipas rregullativës në fuqi të OFK-së.
Neni 31
Konflikti i interesit
1. Anëtari i Komisionit nuk merr pjesë në shqyrtimin e çështjes në të cilën ka interes personal, profesional ose financiar të drejtpërdrejtë.
2. Anëtari është i obliguar të deklarojë konfliktin e interesit para shqyrtimit të çështjes.
3. Përjashtimi nga shqyrtimi evidentohet në procesverbal.
Neni 32
Programi i punës dhe raportimi
1. Komisioni harton programin e punës në përputhje me fushëveprimin e tij dhe prioritetet e OFK-së.
2. Programi i punës i paraqitet Këshillit Drejtues për shqyrtim dhe miratim.
3. Komisioni i raporton Këshillit Drejtues për aktivitetet, problematikat e identifikuara, çështjet e trajtuara dhe rekomandimet e dhëna, në përputhje me rregullativën në fuqi të OFK-së.
4. Komisioni mund të përfshijë në raport rekomandime për prioritetet e praktikës farmaceutike që duhet të trajtohen nga OFK-ja gjatë periudhës pasuese.
KAPITULLI VI
DISPOZITAT PËRFUNDIMTARE
Neni 33
Çështjet e parregulluara dhe interpretimi
1. Për të gjitha çështjet që nuk janë të rregulluara me këtë Rregullore zbatohen Statuti dhe aktet e tjera normative në fuqi të OFK-së.
2. Për çështjet që nuk janë të rregulluara me këtë Rregullore ose me aktet e tjera normative të OFK-së, vendos Këshilli Drejtues me vendim, brenda kompetencave të tij.
3. Në rast të paqartësive lidhur me zbatimin e kësaj Rregulloreje ose ndarjen e kompetencave ndërmjet Komisionit, Akademisë së OFK-së, Komisionit për Edukim të Vazhdueshëm Profesional dhe organeve apo komisioneve të tjera të OFK-së, vendos Këshilli Drejtues.
Neni 34
Hyrja në fuqi
Kjo Rregullore hyn në fuqi në ditën e miratimit nga Kuvendi i Odës së Farmacistëve të Kosovës.


									  Kryetari i OFK-së
								          Mr. Ph. Kadri Bytyqi

